Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2002/C 186/05)

Η δημοσίευση αυτή παρέχει το δικαίωμα υποβολής ενστάσεως κατά την έννοια του άρθρου 7 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΙΣΗΣ: ΆΡΘΡΟ 5

ΠΟΠ ( ) ΠΓΕ (x)

Εθνικός αριθμός φακέλου: 10/2000

1. Αρμόδια εθνική αρχή Ονομασία: Ministero delle Politiche agricole e forestali (Υπουργείο Γεωργίας και Δασών)

Διεύθυνση: Via XX Settembre, 20, I-0187 Roma

Τηλέφωνο (39-06) 481 99 68

Φαξ (39-06) 42 01 31 26

E-mail: qualita@politicheagricole.it

2. Αιτούσα ομάδα 2.1. Ονομασία: Coop.va Rinascita Scarl

2.2. Διεύθυνση: Via G. Cultrone, 90, I-97019 Vittoria (RG)

Τηλέφωνο (39) 0932 99 76 11

2.3. Σύνθεση: παραγωγός/μεταποιητής: (x) άλλος: ( )

3. Τύπος του προϊόντος: Κλάση 1.6 - Νωπά οπωροκηπευτικά - κατηγορία 1.6 - επιτραπέζια σταφύλια

4. Περιγραφή των προδιαγραφών (Σύνοψη του άρθρου 4 παράγραφος 2):

4.1. Ονομασία: "Uva da tavola di Mazzarrone" (επιτραπέζια σταφύλια του Mazzarrone).

4.2. Περιγραφή: Νωπά οπωροκηπευτικά που ανήκουν στο γένος Vitis (L), των ακολούθων τύπων:

- μαύρο σταφύλι,

- κόκκινο σταφύλι,

- λευκό σταφύλι.

Τα κύρια χαρακτηριστικά του σταφυλιού του Mazzarrone είναι τα ακόλουθα:

- βάρος των τσαμπιών: τουλάχιστον 350 g έως 400 g,

- μέσο βάρος των ρωγών: τουλάχιστον 3 g για τις μικρόρωγες ποικιλίες και 5 g για τις μεγαλόρωγες ποικιλίες,

- συνολική περιεκτικότητα σε διαλυτά στερεά: τουλάχιστον 13,00 βαθμοί Brix,

- χαρακτηριστικά του βοστρύχου: δεν πρέπει να παρουσιάζει ούτε καφετιά στίγματα ούτε συμπτώματα ωιδίου.

4.3. Γεωγραφική περιοχή: Η γεωγραφική περιοχή, στην οποία καλλιεργείται το επιτραπέζιο σταφύλι του Mazzarrone εκτείνεται ιππαστί στις επαρχίες της Catania και Ragusa και περιλαμβάνει τους δήμους ή κοινότητες Caltagirone, Licodia Eubea και Mazzarrone, που βρίσκονται στην επαρχία της Catania, και τους δήμους ή κοινότητες Acate, Chiaramonte Gulfi και Comiso, στην επαρχία της Ragusa. Το γεωγραφικό έδαφος οριοθετείται σε μια χαρτογράφηση που πραγματοποιήθηκε ad hoc με κλίμακα 1:25000.

4.4. Απόδειξη της προέλευσης: Το γεωγραφικό έδαφος το οποίο αφορά η ονομασία έχει ως κεντρικό άξονα, τόσο από γεωγραφική όσο και από κοινωνικοοικονομική άποψη, την κοινότητα του Mazzarrone. Η καλλιέργεια του επιτραπέζιου σταφυλιού στην περιοχή του Mazzarrone έχει αρχαίες καταβολές: αμπελώνες υπήρχαν ήδη το 19ο αιώνα, όπως μαρτυρούν δημόσιες πράξεις αγοραπωλησιών που είχαν συναφθεί μεταξύ του τέλους του 19ου και των αρχών του 20ού αιώνα. Στο βιβλίο του "La civiltà della vite in Sicilia" ο Pastena αναφέρει ότι κατά το τέλος του 19ου αιώνα η παραγωγή επιτραπέζιων σταφυλιών αντιπροσώπευε 5 % της αμπελουργκής παραγωγής της περιφέρειας "Mandamento di Caltagirone". Κατά τις δεκαετίες του '30 και του '40 διάφορες ποικιλίες καλλιεργούνταν στις εν λόγω εκτάσεις. Κατά τη διάρκεια της δεκαετίας του '50, η αμπελουργία παρουσιάζει σημαντική καινοτομική δραστηριότητα, τόσο λόγω της εξέλιξης του συνόλου των ποικιλιών όσο και της εφαρμογής νέων τεχνικών εκμετάλλευσης οι οποίες, σε συνδυασμό με την εφαρμογή αναδασμών, συνέβαλαν στην ανάπτυξη της καλλιέργειας του σταφυλιού, στο σύνολο των δήμων και κοινοτήτων της περιφέρειας. Παράλληλα, οι αμπελουργοί της περιοχής εξειδικεύονται σημαντικά, καθιερώνοντας καινοτόμες μορφές μόρφωσης της αμπέλου και τεχνικές διαδικασίες που καθιστούν πρώιμη ή όψιμη την ωρίμανση του σταφυλιού. Η δυνατότητα απόδειξης της προέλευσης του "επιτραπέζιου σταφυλιού του Mazzarrone" εξασφαλίζεται από το γεγονός ότι οι παραγωγοί πρέπει να εγγράφουν τους αμπελώνες τους σε ένα ad hoc μητρώο, το οποίο καταρτίζεται και ενημερώνεται από τον οργανισμό ελέγχου. Οι παραγωγοί οφείλουν εξάλλου να ανακοινώνουν, με προειδοποίηση δέκα ημερών, την ενδεικτική ημερομηνία έναρξης του τρύγου, και να υποβάλουν μια τελική δήλωση η οποία αποτελεί απόδειξη της ετήσιας παραγωγής τους.

4.5. Μέθοδοι παραγωγής: Ο τρόπος μόρφωσης της αμπέλου που έχει υιοθετηθεί για το επιτραπέζιο σταφύλι είναι η καλλιέργεια σε κρεβατίνα. Για την ποικιλία "Cardinal" χρησιμοποιείται επίσης το σύστημα του καθέτου πλέγματος. Η πυκνότητα φύτευσης περιλαμβάνεται μεταξύ 800 και 1600 φυτών ανά εκτάριο για την καλλιέργεια σε κρεβατίνα και μεταξύ 1800 και 2500 φυτών ανά εκτάριο για τα κάθετα πλέγματα. Μία από τις χρησιμοποιούμενες καλλιεργητικές τεχνικές διαδραματίζει σημαντικό ρόλο: συνίσταται στην κάλυψη των αμπελιών με ένα πλαστικό φύλλο, το οποίο καλύπτει κατάλληλα το σχήμα της αμπέλου, προκειμένου να επιταχυνθεί η ωρίμανση τον Ιούνιο και να παραταθεί ο τρύγος έως το τέλος Δεκεμβρίου. Ένα άλλο στοιχείο που διαδραματίζει σημαντικό ρόλο στον τρόπο ανάπτυξης που εφαρμόζεται είναι το κλάδεμα: αυτό πραγματοποιείται τόσο το χειμώνα, σε ξερά κλαδιά όσο και σε χλωρά κλαδιά. Οι εργασίες κλαδέματος των χλωρών κλαδιών έρχονται να συμπληρώσουν τα αποτελέσματα του χειμερινού κλαδέματος και να διατηρήσουν μια ισορροπία μεταξύ της βλαστητικής φάσης και της πολλαπλασιαστικής φάσης του φυτού. Οι παρεμβάσεις στην καρποφορία, όπως το αραίωμα των τσαμπιών, η διευθέτησή τους και άλλες εργασίες που πραγματοποιούνται σε αυτά συμβάλλουν επίσης, με σημαντικό τρόπο, στην ποιοτική βελτίωση της παραγωγής. Η μέγιστη επιτρεπόμενη παραγωγή είναι 300 εκατόκιλα σταφυλιού ανά αμπελώνα που καλλιεργείται σε κρεβατίνα και 200 εκατόκιλα ανά εκτάριο για τους αμπελώνες που καλλιεργούνται σε κάθετα πλέγματα.

4.6. Δεσμός: Η παραγωγή επιτραπέζιου σταφυλιού στη σχετική περιοχή συνέβαλε σημαντικά στην οικονομική ανάπτυξη και στην προώθηση των εμπορικών δραστηριοτήτων του συνόλου των κοινοτήτων της. Πράγματι, το εργατικό δυναμικό ασχολείται κατά 67,7 % με τη γεωργία, η οποία, σχεδόν αποκλειστικά, επικεντρώνεται στην παραγωγή επιτραπέζιου σταφυλιού. Η παραγωγή του επιτραπέζιου σταφυλιού "Mazzarrone" υπερβαίνει το 90 % της τοπικής γεωργικής παραγωγής. Το εδαφοκλιματικό περιβάλλον, το οποίο είναι ιδιαίτερα ευνοϊκό για την παραγωγή επιτραπέζιου σταφυλιού, καθώς και η κατ' εξοχήν ειδίκευση που αποτελεί χαρακτηριστικό της καλλιέργειας αυτής στη σχετική περιοχή είχαν ως αποτέλεσμα να παρουσιάζει το τελικό προϊόν ποιοτικά, οργανοληπτικά και εμπορικά χαρακτηριστικά τόσο τυπικά που να διαφοροποιείται από ανάλογες παραγωγές που προέρχονται από άλλες περιοχές. Το έδαφος που αποτελείται από αμμώδη πετρώματα, χαλαρής υφής, σπανίως αργιλώδες, παρουσιάζει ικανοποιητική γονιμότητα. Η καλλιέργεια του επιτραπέζιου σταφυλιού "Mazzarrone", εκτός από την οικονομική σημασία της ως κύριας πηγής εισοδήματος για τον πληθυσμό της εν λόγω περιοχής, έχει επίσης κοινωνική και πολιτισμικη σημασία επειδή ανέρχεται στον 19ο αιώνα, εξελισσόμενη και σταθεροποιούμενη με το πέρασμα του χρόνου, καθιστάμενη απαραίτητη και αναγκαία για την τοπική ζωή. Το επιτραπέζιο σταφύλι "Mazzarrone" λόγω της σημαντικής εξειδίκευσης της καλλιέργειάς του διαχρονικά, έχει σημαντική θέση στην εθνική αγορά, γεγονός που επιβεβαιώνεται από τα ποιοτικά χαρακτηριστικά του προϊοντος (οργανοληπτικά και εμπορικά).

4.7. Δομή του ελέγχου: Ονομασία: Certiquality - Istituto di Certificazione della Qualità - Settore Certiagro

Διεύθυνση: Via G. Giardino, 4, I-20123 Milano.

4.8. Σήμανση: Η εγγραφή "Uva da tavola di Mazzarrone" η οποία ακολουθείται αμέσως από την ένδειξη της ποικιλίας, πρέπει να πραγματοποιείται στις συσκευασίες, οι οποίες σφραγίζονται κατά τρόπο ώστε να μην μπορεί να αφαιρεθεί μέρος του περιεχομένου, ή απευθείας στο τσαμπί. Η μνεία "Προστατευόμενη Γεωγραφική Ένδειξη" πρέπει να εμφαίνεται στο χώρο που βρίσκεται αμέσως από κάτω. Το λογότυπο αναγνώρισης της ονομασίας πρέπει να εμφαίνεται στις συσκευσίες. Συνδυάζοντας διάφορα γραφικά σύμβολα, εμφανίζει ένα ωοειδές σχήμα, το οποίο περιβάλλεται από μια μπλε γραμμή (η θάλασσα), στο εσωτερικό του οποίου εμφανίζεται το περίγραμμα της Σικελίας, σε πράσινο χρώμα, καθώς και στο δεξί κάτω ήμισυ του πεδίου που αναπαριστά τη Σικελία, πέντε κίτρινοι κύκλοι που περιβάλλονται από μια χρυσοκίτρινη γραμμή, με έναν έκτο κύκλο στο κέντρο, ο οποίος είναι όπως και οι άλλοι κίτρινος και περιβάλλεται από μια χρυσοκίτρινη γραμμή, αλλά είναι ελαφρώς μεγαλύτερος από τους άλλους. Στο κέντρο του πάνω μέρους του ωοειδούς πεδίου εμφανίζεται η ένδειξη ΠΓΕ, σκούρου μπλε χρώματος. Η ένδειξη "uva da tavola di Mazzarrone" επικαλύπτει το περίγραμμα της Σικελίας και καταλαμβάνει τα δύο τρίτα, μεσαίο και κατώτερο, του ωοειδούς πεδίου.

4.9. Εθνικές απαιτήσεις: -

Αριθ. ΕΚ: G/IT/00170/2000.11.17.

Ημερομηνία παραλαβής του πλήρους φακέλου: 22 Απριλίου 2002.